Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Infrastruktūros valdymo agentūros (toliau – Perkančioji organizacija) vykdomo pirkimo Nr. 8576267 „Kitos paskirties pastato Strazdų k. 3, Gruzdžių sen., Šiaulių r. sav., statybos darbai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl Pirkimo objekto 
Pirkimo dokumentuose, įskaitant skelbimą apie pirkimą, pirkimo pavadinimas nurodytas „Kitos paskirties pastato Strazdų k. 3, Gruzdžių sen., Šiaulių r. sav., statybos darbai“. Analogiškai Pirkimo sąlygų (toliau – PS) 2.1 papunktyje nurodyta, kad Perkančioji organizacija numato įsigyti kitos paskirties pastato statybos darbus. Tačiau PS 10 priedo „Sutarties projektas“ (toliau – Sutarties projektas) 1.1 papunktyje nustatyta, kad tiekėjas projektavimo paslaugas ir darbus vykdys pagal tris techninius projektus: „Garažų paskirties pastato Strazdų k. 3, Gruzdžių sen., Šiaulių r. sav., statybos projektas“, „Specialios paskirties pastato Strazdų k. 3, Gruzdžių sen., Šiaulių r. sav., statybos projektas“ ir „Kitos paskirties pastato Strazdų k. 3, Gruzdžių sen., Šiaulių r. sav., statybos projektas“. Taigi, įvertinus Pirkimo dokumentų visumą, matyti, kad Pirkimo objektą sudaro ne tik kitos paskirties pastato, bet ir garažų paskirties bei specialios paskirties pastatų projektavimo bei statybos darbai. Atsižvelgiant į tai, darytina išvada, kad Pirkimo dokumentuose Pirkimo objektas apibrėžtas skirtingai. 
Atsižvelgdama į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja peržiūrėti ir patikslinti (suvienodinti) Pirkimo dokumentus taip, kad Pirkimo pavadinimas ir Pirkimo objekto aprašymas visuose Pirkimo dokumentuose tiksliai atspindėtų faktiškai perkamą Pirkimo objektą.

2. Dėl tiekėjų kvalifikacijos reikalavimų
2.1. PS 4 priedo „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ (toliau – Kvalifikacijos reikalavimai) 1.8 ir 1.9 papunkčių pastabose, taikant iki 2024 m. spalio 31 d. galiojusį statinių klasifikavimą, nurodyta statinių paskirtis „negyvenamieji pastatai (kitų pagalbinių)“. Tačiau analogiškoje Kvalifikacijos reikalavimų 1.3 papunkčio pastaboje tinkama laikoma kvalifikacija statiniuose „negyvenamieji kitos paskirties“. Be to techniniame projekte statinio paskirtis nurodyta „Kita“. Atsižvelgdama į tai, Tarnyba rekomenduoja patikslinti Kvalifikacijos reikalavimų 1.8 ir 1.9 papunkčių pastabas, kad jos atitiktų iki 2024 m. spalio 31 d. galiojusį statinių klasifikavimo reglamentavimą. 
2.2. Kvalifikacijos reikalavimų 1.10–1.12 papunkčių pastabose nurodyta: „Suteikta teisė eiti neypatingojo statinio statybos vadovo pareigas“. Atkreiptinas dėmesys, kad Kvalifikacijos reikalavimų 1.10–1.12 papunkčiuose kvalifikacijos reikalavimai nustatyti statinio projekto vadovui, o ne statybos vadovui. Atsižvelgdama į tai, Tarnyba rekomenduoja patikslinti Kvalifikacijos reikalavimų 1.10–1.12 papunkčių pastabose pateiktą informaciją.
2.3. Kvalifikacijos reikalavimų 1.13 papunktyje nustatytas reikalavimas: „Tiekėjas privalo visu sutarties vykdymo laikotarpiu pasitelkti bent 1 (vieną) specialistą, kuris per pastaruosius 5 metus iki pasiūlymų pateikimo dienos ėjo arba eina BIM koordinatoriaus ir (ar) BIM vadovo funkcijas ne mažiau kaip 1 (viename) statinio statybos projekte (projektavimo ir (ar) rangos) <...>“. Tarnyba atkreipia dėmesį, kad kvalifikacijos reikalavimą pagrindžiantys dokumentai neatitinka kvalifikacijos reikalavimo formuluotės.
Pirma, kvalifikacijos reikalavime nenurodytas „BIM specialistas“, nors jis nurodytas prie kvalifikaciją pagrindžiančių dokumentų. Antra, kvalifikacijos reikalavime vartojama formuluotė „ir (ar)“, o prie pagrindžiančių dokumentų „arba“. Atsižvelgdama į tai, Tarnyba rekomenduoja patikslinti (suvienodinti) kvalifikacijos reikalavimo ir jį pagrindžiančių dokumentų formuluotes. 
2.4. Kvalifikacijos reikalavimų 1.14 papunktyje pateikta pasikartojanti sąlyga: „Galutinį rezultatą tiekėjas gali būti pasiekęs pagal vieną ar kelias sutartis, sudarytas dėl to paties objekto“. Atkreiptinas dėmesys, kad ši sąlyga aktuali tais atvejais, kai kvalifikacijos reikalavimas formuluojamas kaip nedalus objektas. Kadangi šiuo atveju kvalifikacijos reikalavimas suformuluotas kaip dalus objektas, Tarnyba rekomenduoja išbraukti šią perteklinę informaciją.

3. Dėl Sutarties projekto sąlygų
3.1. Sutarties projekto specialiosios dalies 8.11 papunktyje nustatyta „Rangovas atliekamiems statybos darbams taiko aplinkos apsaugos vadybos sistemos reikalavimus pagal standartą LST EN ISO 14001 arba EMAS ar kitus aplinkos apsaugos vadybos standartus <...>“. Tuo tarpu PS 4 priedo „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ 2 lentelės  1.1 papunktyje numatyta: „Tiekėjas pirkimo sutarties vykdymo laikotarpiu atliekamiems bendriesiems statybos darbams (1. žemės darbai (statybos sklypo reljefo tvarkymas, pamatų duobių, iškasų, tranšėjų kasimas ir užpylimas; kanalų ir griovių kasimas bei jų tvirtinimas; kasimo ir užpylimo darbai sausinimo ir drėkinimo sistemoms įrengti); 2. statybinių konstrukcijų (gelžbetonio, betono, metalo, mūro) statyba ir montavimas; hidroizoliacija; stogų įrengimas), taiko Europos Sąjungos aplinkos apsaugos vadybos ir audito sistemą <...>“. Atsižvelgiant į Įstatymo 35 straipsnio 4 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti (suvienodinti) informaciją apie aplinkos apsaugos vadybos sistemos taikymą.
3.2. Sutarties projekto specialios dalies 8.11 papunktyje taip pat nustatytas patikros mechanizmas, susijęs su aplinkos apsaugos vadybos sistemos taikymu, numatant: „Rangovas užbaigęs Darbus turi pateikti Užsakovui ataskaitą apie Rangovo pasiektus aplinkos apsaugos tikslus, nustatytus pagal turimą aplinkos apsaugos vadybos sistemą.“. Tarnyba atkreipia dėmesį, kad pagal pateiktą formuluotę Perkančioji organizacija visą statybos darbų vykdymo laikotarpį (11 mėn.) netikrintų, ar tiekėjas faktiškai taiko aplinkos apsaugos vadybos sistemos reikalavimus, o vertinimas būtų atliekamas tik užbaigus darbus. Pažymėtina, kad Perkančioji organizacija, siekdama Pirkimą vykdyti kaip žaliąjį pirkimą, neturi nustatyti tik deklaratyvių reikalavimų, o Pirkimo dokumentuose turi tiksliai ir aiškiai nustatyti žaliojo pirkimo sąlygas ir užtikrinti jų laikymosi priežiūrą bei kontrolę sutarties vykdymo metu. Atsižvelgiant į tai, rekomenduojama patikslinti Sutarties projektą, nustatant reikalavimus, kad tiekėjas sutarties vykdymo metu pateiktų ataskaitas apie tiekėjo pasiektus aplinkos apsaugos tikslus pagal turimą aplinkos apsaugos vadybos sistemą. Plačiau žr. Aplinkos apsaugos vadybos sistemos. 
3.3. Sutarties projekto bendrosios dalies 18.5 papunktyje nustatyta: „Sutarties šalis, kuriai tapo žinoma apie darbų vykdymo sustabdymo aplinkybių išnykimą, privalo apie tai raštu informuoti kitą Sutarties šalį ne vėliau kaip per 2 (dvi) darbo dienas nuo sužinojimo dienos. Darbų vykdymo sustabdymo aplinkybėms išnykus, Sutarties šalys sudaro rašytinį susitarimą dėl sutartinių terminų pratęsimo. Sutartiniai terminai pratęsiami laikui, kuriam buvo sustabdytas darbų vykdymas“. Tarnyba pažymi, kad sutartinių įsipareigojimų, kurių vykdymas buvo sustabdytas, vykdymo terminas turi būti pratęsiamas ne tam laikotarpiui, kiek trunka sutartinių įsipareigojimų vykdymo sustabdymas, o laikotarpiui, kuris, išnykus aplinkybėms, dėl kurių sutartinių įsipareigojimų (jų dalies) vykdymas buvo sustabdytas, pagal sutartį buvo likęs tiekėjo sutartinių įsipareigojimų (jų dalies) vykdymui iki kol sutartinių įsipareigojimų (jų dalies) vykdymas buvo sustabdytas.[footnoteRef:2] Atsižvelgiant į tai, Tarnyba rekomenduoja patikslinti Sutarties projekto bendrųjų sąlygų 18.5 papunktį.  [2:  Įstatymo 89 straipsnio komentaras. ] 

3.4. Sutarties projekto 9 priedo „Užsakovo informacijos ir statinio informacinio modeliavimo reikalavimai darbo projekto ir rangos darbų stadijai“ 2 skyriuje „Statinio projekto informacija“ nurodytas ne šio Pirkimo objektas ir jo įgyvendinimo vieta (adresas). Atsižvelgiant į tai, Tarnyba rekomenduoja patikslinti pirmiau nurodytame priede pateiktą informaciją, kad ji atitiktų šio Pirkimo objektą.

4. Kiti pastebėjimai
4.1. Pirkimo sąlygų 1 priedo „Terminai“ (toliau – 1 priedas) 3 punkte nustatyta, kad „Prašymai paaiškinti ar patikslinti pirkimo sąlygas turi būti pateikti ne vėliau kaip likus 10 (dešimt) dienų iki pasiūlymų pateikimo termino pabaigos. Tuo tarpu 1 priedo 5 punkte nustatyta, kad tiekėjai, norintys apžiūrėti objektą, prašymą CVP IS priemonėmis turi pateikti ne vėliau kaip likus 10 (dešimt) darbo dienų iki pasiūlymų pateikimo termino pabaigos. Atsižvelgiant į tai, gali susidaryti situacija, kai tiekėjai, susipažinę su objektu, nebeturės realios galimybės po objekto apžiūros kreiptis dėl Pirkimo dokumentų paaiškinimo ar patikslinimo. Tarnyba rekomenduoja įvertinti šių terminų tarpusavio suderinamumą ir prireikus, juos patikslinti, užtikrinant tiekėjams galimybę po objekto apžiūros pateikti klausimus dėl Pirkimo dokumentų.
4.2. 1 priedo 5 punkto stulpelyje „Pastabos“ nurodytas objekto apžiūros adresas: „Vaidoto g. 209, Kaunas“. Tačiau pagal Pirkimo dokumentus statybos darbai bus atliekami „Strazdų k. 3, Gruzdžių sen., Šiaulių r. sav.“. Atsižvelgiant į Įstatymo 35 straipsnio 4 dalies nuostatą, kad pirkimo dokumentai turi būti tikslūs, aiškūs ir be dviprasmybių, Tarnyba rekomenduoja patikslinti 1 priedo 5 punkto stulpelyje „Pastabos“ nurodytą objekto apžiūros vietą.
4.3. Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 straipsnio 7 dalies nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ Daugiau informacijos galima rasti Tarnybos informaciniame pranešime „EBVPD papildytas punktu D3“.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas, o ateityje rengiant pirkimų dokumentus atsižvelgti į Tarnybos teiktas rekomendacijas. Primename, kad patikslinusi Pirkimo dokumentus Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


